客家

客家係漢民族底下嘅民系，大多生活響華南，比如福建、廣東、江西、香港、台灣，其中主要聚居喺粵贛閩交界嘅地方。佢哋響東南亞乃至世界各地亦好多，響全世界大約4500萬到8000萬以上。四川亦有客家，不過稱之爲廣東人。而桂南粵西嘅粤客雜居區，本地粵人自稱地佬，而客家人叫新民。客家人嘅首要語言係客家話，間中有兼識講各地嘅本地話。

而家一般認爲客家人嘅祖先原先住喺華北嘅黃河流域，亦即稱之爲中原嘅地方，比如家下河南、山西等地，呢個族群嘅形成同從東漢之後開始嘅唐人南渡有好大關係。佢哋所講嘅客家話，亦認爲同古代嘅中原唐話好接近，一啲字音同其他保存古音特色嘅話好接近，包括日文呢啲引入咗古中國文化嘅外文。不過雖然係移民，佢哋都歸化做當地人，同啲土著衝突、融合，經過一千年時間成爲一個獨特嘅族群──「客家」呢個名其實係原住民對佢哋嘅稱呼，話佢哋係外地人，雙方有衝突，甚至有土客械鬥；不過客家文化亦有融合到週邊族群文化。

雖然好似語言等方面客家好唔同於週邊嘅族群，但都無話佢哋係異族而睇做漢族一支，不過喺越南，客家係官方認定嘅少數民族之一，嗌做𠊎族，係指比較早落籍越南嘅客家人，近代移民越南嘅都劃去華族。而佢哋得噉嘅名，係因爲啲越南人聽到佢哋講嘢厓前厓後，就攞呢個音來安名，查實呢個字係「我」噉解，有客家字寫做「𠊎」。另外喺越南佢哋又有遞個名做係族，同樣係因爲聽佢哋講嘢𠺪𠺪聲亦都起個噉嘅名，其實呢個字同粵語嘅「係」同一隻，係同源詞。

名 
客家之名，係相對於「主人」嘅稱呼，亦即外江人。客家呢個名最初出自本地人對佢哋嘅稱呼，後來客家民系、族群認同形成，呢個他稱就轉爲自稱，保留至今。得到噉嘅名，表明相對周邊嘅原住民、先居漢人嚟講，客家人係比較遲進入當地嘅移民。

顯然，客家個名亦就近百年先出現、傳播、固化。但都唔似客家噉強調自身嘅移民背景，好似廣府人噉，都認爲自己係土生土長嘅本地人，係當地主人。而曾幾何時，廣府人嘅歷代先祖來到廣東，都試過同百越土著、住落在先嘅漢人摩擦，但經過千年融合，都你我交融，唔分邊個住落先。而客家地區嘅客家人，佢哋本身就係本地人，同廣府人一樣，自移居當地後，世代住落，但佢哋自稱客家。所以，原先嘅主客之分實質係籍貫之分，但現時嘅客家稱謂並唔指向籍貫，而係指向族群。換言之，話呢個人係客家，唔係睇佢鄉下，而係睇佢講咩話、咩血統、邊群人。

客家原本係戶籍概念。從明朝中葉開始到淸雍正期間，粵東喺呢兩百年由於動亂，令居民流散，田地荒棄，之後軍屯瓦解，屯田荒蕪；清朝之後因爲民間反清復明，淸廷實行遷界禁海，損耗本地人口，展界後復墾艱難，於是政府招墾移民。由於造冊定籍，呢啲移民嗌做寄民、流寓、客戶、客民、客人，都係戶籍制度下嘅中性稱呼。呢時只係「舊人─新人」、「主─客」之分，並無牽涉到特定嘅語言群體。

不過入清以後，一波又一波嘅移民抵達屯田最多嘅廣州府、肇慶府，而呢啲移民絕大多來自潮州府、惠州府、嘉應州嘅客家話地區。同廣府人接觸後，由於租佃關係、土地爭端，土客爭鬥激烈，客家呢個名變成貶稱。由於呢啲移民鄉音接近，令客家呢個詞有咗籍貫同語言族群嘅雙重含義。「本地籍─外地籍」嘅籍貫之分轉變爲「本地話─客家話」嘅語言之分，個過渡就喺呢度。

而將「客家」定義爲一個語言族群，直接源於19世紀中葉後嘅傳教士。傳教士從語言角度去認識、理解廣東人，進而根據語言劃分廣東三大族群：本地、鶴佬、客家。「客家」個名原先係廣肇二府人對異籍、異邑人嘅貶稱，經傳教士嘅學術研究，轉變爲中性詞，再透過傳教機構傳播、影響返客家地區，畀客家人接受，成爲族群自稱。。

聚居地 

客家人主要住喺華南，比如廣東東部同北部、福建西部、廣西東南部、海南同臺灣，華南之外亦有聚居區，比如四川東南部、貴州南部、江西南部、湖南南部。同時喺海外嘅客家僑裔亦好多，主要喺東南亞，比如馬來西亞、星架坡、泰國等。其中，廣東係中國第一大客家分佈省，佔全球客家人口近三分一，亦佔廣東本地人口近三分一；而喺香港，亦係有三分一嘅唐人係客家，而喺臺灣則係佔到四分一到五分一；而喺海外唐人當中則佔到六分一。客家喺世界上係好大嘅移民族群，包含客家在內嘅華僑同猶太人、亞美尼亞人、印僑合稱爲「四大移民群體」。

而家梅州係客家最主要嘅住地、集散中心，稱做「世界客都」，此外梅州、贛州、汀州、惠州夾埋做「客家四州」，係客家嘅大本營，除咗梅州，贛州嗌「客家搖籃」，汀州嗌「客家首府」，惠州嗌「客家僑都」。此外，寧化石壁嗌做「客家祖地」，河源嗌做「客家古邑」。

喺臺灣，客家聚居喺中北部，桃園、新竹、苗栗呢三縣係中心，佢哋喺福佬人之後去到臺灣，係繼福佬之後臺灣第二大族群。而家臺灣一般啲公眾播報有客家話嘅，比如交通報站就喺放完國語、福佬話之後放客家話。臺灣有世界唯一專門做客家話廣播嘅電視臺，呢個有綫電臺做新聞、文化節目，比如話放劇集、做啲娛樂節目噉。

史

漢人南渡同民系形成 
就其移民史睇，主要係三次嘅南遷逐漸從中原來到東南。

第一次喺晉朝。公元291年，西晉八位諸侯王爲咗爭皇位，內戰十六年，亦即八王之亂，北方遊牧民族乘機挺進中原農耕區，建政立國，史稱五胡亂華、永嘉之亂。黃河流域嘅中原、華北民不聊生，啲人就陸續南遷到長江以南避難。西晉滅亡之後，司馬睿立東晉並遷都建康，更加之帶動一大批遺民隨晉室南渡。呢啲遺民大多官仕僚紳、世家大族，所以叫做衣冠南渡。大部分人搬到江淮，最遠到江西。

第二次喺唐末。公元875年，黃巢之亂，勢力好快捲到中原。傳聞黃巢軍四圍濫殺無辜，喺圍攻陳州時，由於食晒軍糧，士兵就捉人來食，將俘虜掟入幾百個大坑內，直接用大石碓搗碎，和骨而食，號稱「啖食數十萬人」，啲人緊係聞風而逃啦。後尾仗打到南來，晉時避難江淮嘅人被迫繼續南遷到更南嘅福建、江西。

第三次喺兩宋之交。1127年，女真人佔咗北宋京城開封，北宋淪亡，同年趙構立南宋並遷都臨安，呢次南渡亦帶動大批宋代顯赫家族南渡，亦有好多中原百姓唔願畀女真人統治，亦都跟住南遷。呢次南遷係史上最大嘅漢人南渡，之後，客家人入粵，主要住喺閩粵贛交界，而客家嘅概念基本成型，出現呢支民系。

而客家學者羅香林提出「客家五次遷徙說」，話客家人嘅南遷同形成分五次。第一次係晉朝五胡亂華時，由中原搬到長江中下游，而支前鋒順贛江入贛南，抵達家下梅州大埔；第二次係唐末黃巢兵亂，原先搬到長江中下游嘅人再搬去贛閩粵交界，亦遞個版本話係安史之亂時由各省嘅客家先民沿贛江滙聚喺贛閩粵交界區；第三次係宋代靖康之變時，客家擴散到廣東嘅東、北部，佔據梅州、惠州，亦有話喺南宋滅亡時朝廷走難廣東，畀元軍追住打，隨行嘅北方臣民留咗喺廣東；第四次係明末清初，因爲清軍南下，客家繼續擴散到廣東中部、西部、濱海，兼且有部分搬到廣西、湖南、臺灣，而後來因爲客家區人口膨脹，咁啱政府發起湖廣填四川，有客家搬到四川、貴州；第五次，因爲太平天國、土客械鬥都涉及到客家，有啲客家搬去海南島，乃至海外。不過對羅香林嘅五次遷徙說，有批評認爲佢講到客家形成完全就係唐人南渡，而忽略其他南方唐人亦都同南渡有關，過份強調客家嘅唐人族源，而忽略咗佢哋來到南方後同當地文化嘅融合。

亦有人將客家嘅五次遷徙總結爲四個階段：第一個係起源階段，從秦代兼併嶺南入中國到衣冠南渡；第二個係異變階段，係秦、漢、唐，同前後兩個階段有重合，就係由移民歸化爲本地；第三個係形成階段，從晉朝到清代；第四個係外遷階段，主要係明清時由嶺南遷去外省乃至外國。

北來嘅客家人唔多受當地人嘅歡迎，因為閩粵贛交界嘅資源本來唔多，叫做「八分山，一分田一分水」，剎時間咁大棚人殺來，勢必同當地人爭田爭水啦，喺爭奪生存空間資源之餘，再加上語言、風俗差異，土客爭端激烈。明清時，人口增多，資源更加唔夠分，「客家佔地主」，就有大小武裝衝突──土客械鬥。1854年，鶴山嘅當地人同客家人各抄家生來大戰，呢場械鬥幾萬人參與、歷時14年，直到政府出面干涉先停低。

文化 

客家文化有佢獨特嘅地方，對男人嘅要求就係讀書出仕。身爲移民，一般來講難啲得到大笪靚地，所以多啲人做生意、賣嘢，要闖出去，就要好重視敎育仔女，所以客家人崇文重敎，敎育發達之下亦有唔少客家人做敎職。呢啲特點令客家有名做「中國嘅猶太人」。

客家嘅族群意識強，由於佢哋嘅遷徙經歷，好關注自己家族嘅來頭，所以份族譜保存得好好，亦好崇拜祖先。佢哋堅守自己族群嘅文化，保留咗啲古老風俗習慣，時時意識到保存母語，有講話「寧賣祖宗田，不賣祖宗言」，客家話本身保存咗啲古語嘅發音、語法、辭彙，譽為古漢語活化石。誕生於河南一帶嘅古漢語之所以喺東南一帶保存最好，就同包括客家南遷在內嘅漢人南渡相關，亦都因爲東南地理環境有利保存舊時文化。

語言 

客家人嘅母語主要係客家話，但喺廣東，由於白話嘅影響力同推普，所以唔少客家人識講白話同普通話，但對內係講客家話。

客家話同江西話嘅聯繫比較密切，甚至畀一啲學者睇成係同一語言嘅兩個分支，不過客家話始終唔同過江西話，因爲客家地區同鄱陽湖地區嘅環境唔同，鄱陽湖一帶同江北嘅交往密切啲，同官話嘅交集比較多，而客家因爲喺山區，保留得比較多舊時話嘅特點。

客家話分南北兩大片，北片係閩西、贛南、粵北，南片係粵東、港臺、粵西、湘貴川。北片嘅客家人其實係新舊唐人移民融合而成，客家意識亦無噉強；而南片係宋元後先大量移民嘅，因爲同南邊粵語區、東邊閩語區爭奪過生存空間，所以激發出比較強嘅族群意識。

政治 

由於舊時客家同週邊族群嘅衝突嚴重，作爲外來客本身比較劣勢，所以客家傾向於同當地政府、乃至中央政權維持良好關係，同時由於崇文重敎、讀書出仕嘅風氣，好多客家人做官，乃至喺中國政壇上形成客家幫。比如現時廣東政壇上，有客家、潮汕、廣府三大勢力，而客家幫嘅勢最大，呢個政治勢力源自舊時中共元老葉劍英，又稱做梅州幫、葉派。唔單止廣東地頭，華人政界度都有好多客家人，比如中共領導人鄧小平、中華民國總統李登輝、星架坡總理李光耀、泰國總理丘達新同丘英樂兩兄妹。

崇文之餘，客家亦尚武。喺舊時中國，由於階級意識，傳統上軍人好受社會輕視，難聽叫「兵痞」，認爲得啲爛仔流氓先會入伍。不過客家地區有尚武之風，亦熱衷從軍，噉係因爲客家作爲移民群體，去到陌生地方，除咗要防備盜賊土匪，亦要小心同本地人嘅種種衝突，所以人人講武，要打得踢得，先保得住身家性命、鄉親父老，舊時甚至條條客家村都有拳館。呢種習武從軍風氣令客家人多參與叛亂、革命。比如話太平天國首領洪秀全及主要將領都係客家人，兵卒亦客家多；發起辛亥革命嘅孫文及其主要革命軍部屬亦係客家嘅。

而到近代，客家地區係支援中國共產黨嘅主力之一，南昌暴動之後，中共正式建軍，之後紅軍嘅勢力盤踞喺粵閩贛山區，亦即客家地區嘅主體部分，中共曾經一度喺贛南瑞金建立中華蘇維埃共和國政府，之後因爲國民政府嘅圍剿而放棄當地。呢啲由中共控制盤踞嘅地域稱爲「蘇區」，喺中共土地革命期間，九個蘇區有七個位於客家地域，有好多客家人加入共產黨，中共有好多領導人係客家籍嘅。

建築 

爲咗保護自己嘅生存空間，客家人就發明咗獨特建築──客家圍屋，呢種屋喺廣東嗌做圍龍屋，喺福建嗌做土樓，喺江西嗌做圍樓、半圍樓。由於舊時住喺中原，客家人受儒家影響好深，注重家族觀念，多數南遷時係大家族一齊行，再加上同當地人夾唔埋，爲咗抵擋當地人同兵災匪患，就造出成頭家族圍樓而居嘅城堡。其中圓形嘅嗌做圓樓，因爲防衞能力高，又嗌做圓寨；正方形之類嘅四角形嘅嗌做方樓；重有種嗌做五鳳樓，即係宮殿式或者府邸式嘅圍屋；另外重有其他形狀嘅圍屋，如凹字形、半圓形、八卦形。唔係所有客家人都住圍龍屋，但一啲客家亦整出咗其他嘅防禦建築，比如廣東同香港嘅客家村有好多嗌做「圍」，即係圍村，條村出邊有埲好似城牆噉嘅圍牆，呢埲牆就係用來防範強盜土匪。不過唔係所有圍村都係住客家嘅，有分本地圍同客家圍。

而家圍屋當中，福建嘅最出名，2008年7月福建土樓畀聯合國教科文組織入選爲世界文化遺產。關於圍龍屋，一直有噉嘅傳聞：由於啲圍龍屋個樣似導彈發射井，1980年代時美國影到中國大陸客家山區嘅衛星相，好似有好多大規模嘅核基地，搞到美國以爲北京當局大規模發展核武器，派間諜去當地刺探先知其實係圍龍屋。但而家證實呢個傳聞其實係流料，係個作家虛構嘅情節，因爲古仔神奇，情節又虛構得好似真噉，成個中文界傳到墟墟冚，結果炒起福建土樓嘅名聲。一啲文史專家認爲，作爲旅遊推廣係好掂，但而家出咗名，就唔應該繼續炒呢條流料，係時候正視聽。

客家電視臺
客家委員會
客家話